Brand breek uit by Krugersdorp-tronkFoto aan Maroela Media verskaf Oortreders het Vrydag matrasse in die J-Max-gedeelte van die Krugersdorp korrektiewe sentrum in Gauteng aan die brand gesteek. Manelisi Wolela, woordvoerder van die departement van korrektiewe dienste, het gesê beamptes het die brand geblus en agt beamptes moes vir rookinaseming behandel word. “Slegs 12 van die 61 oortreders wat in die eenheid aangehou word, het rookinaseming opgedoen en hulle is na openbare hospitale geneem vir ondersoek en behandeling,” het hy gesê. “Een persoon wat aan epilepsie ly en een persoon wat asma het, is volledig ondersoek en hulle bly in die hospitaal.” Wolela het bevestig dat daar geen groot skade aan die struktuur van die gebou aangerig is nie, aangesien oortreders matrasse gebrand het. “Veiligheidsbeamptes het die fasiliteit en aanliggende sentra betree. Die nooddiensspan is ook ontplooi om die situasie te monitor. Die ondersoek duur voort,” het hy bygevoeg. Raynold Ndema, waarnemende streekskommissaris van Gauteng, het bevestig alles het weer na normaal teruggekeer. Die brandstigting is by die polisie aangemeld vir ondersoek en moontlike vervolging.